**Z A P I S N I K**

**48.** sjednice školskog odbora Gimnazije „Matija Mesić“ održane **21. lipnja 2017.** godine s početkom u **9** sati u zgradi Gimnazije.

**Nazočni:** Mirjana Stanić, Andrea Sertić, Zlatko Markovinović i Anita Holub

**Nenazočni:** Daria Pinjuh-Budisavljević, Lidija Blažević i Dubravka Pitlović

Sjednici nazoči i Gorana Lavrenčić, tajnica škole.

Nakon što je predsjednica Školskog odbora Mirjana Stanić utvrdila da sjednici prisustvuje većina članova i da sjednica može započeti za sjednicu je predložen sljedeći

DNEVNI RED

1. Usvajanje zapisnika 45., 46. i 47. sjednice Školskog odbora

2. Donošenje odluke o isteku mandata i prestanku mirovanja ugovora o radu na poslovima

 nastavnika povijesti na temelju zahtjeva Gorana Zavora

3. Donošenje odluke o imenovanju vršitelja/ice dužnosti ravnatelja/ice

4. Donošenje odluke o mirovanju Ugovora o radu na temelju zahtjeva vršitelja/ice dužnosti

5. Donošenje prijedloga odluke o dopuni djelatnosti

6. Razno

Predloženi dnevni red jednoglasno je prihvaćen.

**Ad 1.**

Prije usvajanja zapisnika 45., 46. i 47. Sjednice Školskog odbora Anita Holub je predložila izmjenu dijela zapisnika 45. sjednice te da se ta izmjena unese u zapisnik današnje sjednice jer je zapisnik 45. sjednice već dostavljen u Ministarstvo zajedno sa svom potrebnom dokumentacijom vezanom za izbor ravnatelja. Predlaže da se riječ: “trebali bi glasovati” zamijene riječima: “bilo bi najbolje da svi članovi glasuju”. Nazočni su se složili s preloženim.

Nakon toga jednoglasno su usvojeni zapisnici 45., 46. i 47. sjednice Školskog odbora.

**Ad 2.**

Kratko obrazloženje za ovu točku dnevnog reda dala je tajnica škole. Sukladno Zakonu o odgoju i obrazovanju u osnovnoj i srednjoj školi i Statutu Gimnazije Goran Zavor imenovan je ravnateljem škole 26. lipnja 2012. godine. Nakon što je imenovan ravnateljem, Goranu Zavoru je na njegov pisani zahtjev Ugovor o radu na poslovima nastavnika povijesti i geografije mirovao za vrijeme trajanja mandata te sukladno tome ima pravo povratka na rad na poslove na kojima je prethodno radio i to u roku od trideset (30) dana od dana prestanka obavljanja ravnateljskih poslova. Zbog isteka mandata, a sukladno Statutu škole, Školski odbor je u travnju raspisao natječaj za izbor i imenovanje ravnatelja. Nakon provedenog natječajnog postupka na sjednici Školskog odbora održanoj 2. svibnja 2017. godine većinom glasova donesena je odluka o izboru kandidata Zlatka Markovinovića za ravnatelja škole te je sva potrebna dokumentacija dostavljena Ministarstvu znanosti i obrazovanja na prethodnu suglasnost. Nakon zaprimanja dokumentacije Ministarstvo je uputilo Prosvjetnu inspekciju da obavi uvid u postupak izbora ravnatelja. Prosvjetna inspekcija je nakon obavljenog uvida izdala Rješenje kojim zabranjuje imenovanje Zlatka Markovinovića ravnateljem Škole jer postupak izbora ravnatelja premana natječaju objavljenom 5. travnja 2017. godine u dnevnom tisku „Večernji list“ nije proveden u skladu s odredbama Statuta škole. Nepravilnost koju inspekcija u Rješenju navodi odnosi se na činjenicu da su dvije članice Školskog odbora bile na sjednici a nisu glasovale. Iako je Školski odbor (čiji je član i Zlatko Markovinović) odlučio da se neće žaliti na rješenje Prosvjetne inspekcije, nego će raspisati novi natječaj, Zlatko Markovinović se nakon toga žalo na Rješenje inspekcije, ali o tome nije obavijestio školu. Žalba je putem Prosvjetne inspekcije upućena u Ministarstvo na nadležno odlučivanje.

Budući da Goranu Zavoru mandate istječe 26. lipnja 2017. godine te mu s istim danom prestaje važiti i Ugovor o radu za poslove ravnatelja, imenovani je zatražio povratak na poslove nastavnika povijesti s 25. srpnjem 2017. godine.

Na temelju obrazloženog jednoglasno je donesena

ODLUKA

o isteku mandata i prestanku mirovanja Ugovora o radu

na poslovima nastavnika povijesti i geografije

1. **Goranu Zavoru**, imenovanom za ravnatelja Gimnazije „Matija Mesić“ sukladno odredbama Zakona o odgoju i obrazovanju u osnovnoj i srednjoj škole ( NN br. 87/08., 86/09., 92/10., 105/10., 90/11., 16/12., 86/12., 94/13., 152/14. i 7/17. ), istječe mandat i prestaje važiti Ugovor o radu za poslove ravnatelja s danom **26. lipnja 2017.** godine.

2. **Goranu Zavoru**, kojem je Ugovor o radu na poslovima nastavnika povijesti i geografije nakon imenovanja ravnateljem škole mirovao do prestanka mandata, odobrava se povratak na poslove nastavnika povijesti s **25. srpnjem 2017.** godine.

**Ad 3.**

Sukladno navedenom u prethodnoj točki dnevnog reda, odnosno činjenici da Goranu Zavoru Ugovor o radu za poslove ravnatelja prestaje s 26. lipnjem 2017. godine te da nije poznato kada i na koji način će Ministarstvo riješiti žalbu, predsjednica Školskog odbora predložila je donošenje odluke o imenovanju vršitelja dužnosti ravnatelja.

Prema Statutu škole za vršitelja dužnosti može biti imenovan nastavnik ili stručni suradnik koji se prethodno suglasio s imenovanjem.

Mandat vršitelja dužnosti ravnatelja traje do imenovanja ravnatelja, a najdulje godinu dana.

Vršitelj dužnosti ima sva prava i obveze ravnatelja. S vršiteljem dužnosti ravnatelja predsjednik Školskog odbora sklapa ugovor o radu na određeno vrijeme.

Nakon ovog kratkog obrazloženja, predsjednica je kao kandidate za vršitelja dužnosti predložila sva tri kandidata koja su sudjelovala na natječaju za ravnatelja – Zlatka Markovinovića,Vericu Milinović i Gorana Zavora.

Članovi Školskog odbora raspravljali su o sva tri predložena kandidata, odnosno pokušali su pronaći najbolje rješenje za školu jer su u pitanju poslovi vezani za završetak nastavne i školske godine. Zlatko Markovinović je rekao da pristaje biti vršitelj dužnosti jer bi se na taj način ispoštovala volja kolektiva, a i odluka Školskog odbora kojom je izabran za ravnatelja. Svjestan je odgovornosti i poslova koje preuzima i smatra da će ih stručno i profesionalno odraditi. Ostali članovi su se složili da bi trebalo poštivati volju kolektiva i da se za vršitelja dužnosti predlaže samo jedan kandidat, odnosno Zlatko Markovinović.

Nakon kraće rasprave i obrazloženja jednoglasno je donesena

O D L U K A

o imenovanju vršitelja dužnosti

ravnatelja škole

1. Zlatko Markovinović, dipl. matematičar imenuje se vršiteljem dužnosti ravnatelja

 Gimnazije “Matija Mesić”, Slavonski Brod do imenovanja ravnatelja/ice škole sukladno

 zakonskim odredbama, a najdulje godinu dana.

2. Vršitelj dužnosti ravnatelja s obavljanjem dužnosti započet će dana **27. lipnja 2017.**

 godine.

**Ad 4.**

Zakonom o odgoju i obrazovanju u osnovnoj i srednjoj školi i Statutom škole propisano je da će osobi imenovanoj za vršitelja dužnosti ravnatelja koja ima ugovor o radu na neodređeno vrijeme za radno mjesto nastavnika ili stručnog suradnika, na njezin zahtjev taj ugovor o radu mirovati do prestanka obavljanja poslova vršitelja dužnosti ravnatelja.

Nakon što je imenovan vršiteljem dužnosti ravnatelja Zlatko Markovinović je zatražio mirovanje Ugovora o radu na neodređeno vrijeme s punim radnim vremenom na radnom mjestu nastavnika informatike i satničara.

Nakon kraće rasprave jednoglasno je donesena

O D L U K A

o mirovanju ugovora o radu

1. Zlatku Markovinoviću**,** dipl. matematičaru smjer informatika, imenovanom za vršitelja dužnosti ravnatelja Gimnazije „Matija Mesić“, Slavonski Brod, mirovat će ugovor o radu KLASA: 112-04/01-01/15, URBROJ: 2178/01-11-03-01-41, sklopljen 15. lipnja 2001. godine na neodređeno vrijeme na poslovima nastavnika informatike i satničara.

**Navedeni Ugovor o radu mirovat će dok imenovani obavlja poslove vršitelja dužnosti ravnatelja**.

2. Zlatko Markovinović**,** dipl. matematičar smjer informatika ima pravo vratiti se na poslove nastavnika informatike i satničara nakon prestanka obavljanja poslova vršitelja dužnosti ravnatelja.

3. Ova odluka stupa na snagu danom donošenja, a primjenjuje se od **27. lipnja 2017.** godine.

**Ad 5.**

Posredovanje pri zapošljavanju učenika srednjih škola do sada je za sve učenike obavljala Tehnička škola u Slavonskom Brodu. Budući da je Tehnička škola zatražila raskidanje sporazuma sa drugim školama, odnosno posredovanje će obavljati samo za svoje učenike, osnivač škole je zatražio da sve druge srednje škole izmijene svoje osnivačke akte i u Statute unesu dopunsku djelatnost – posredovanje pri zapošljavanju učenika.

Nakon kraće rasprave i obrazloženja jednoglasno je donesen

PRIJEDLOG ODLUKE

o dopuni djelatnosti

Gimnazije “Matija Mesić”, Slavonski Brod

1. Ovom odlukom dopunjuje se djelatnost Gimnazije “Matija Mesić”, Slavonski Brod na način da se uvodi dopunski predmet poslovanja – djelatnosti škole koji glasi:

* dopunski predmet poslovanja – djelatnosti: posredovanje pri zapošljavanju učenika

2. Ova odluka stupa na snagu danom donošenja.

3. Ova odluka dostavit će se osnivaču škole Brodsko – posavska županija radi dobivanja prethodne suglasnosti, te izmjene osnivačkog akta, temeljem članka 91. stavak 3. Zakona o odgoju i obrazovanju u osnovnoj i srednjoj školi (NN 87/08., 86/09., 92/10., 105/10., 90/11., 16/12., 86/12., 94/13., 152/14., 7/17.)

Sjednica zavšena u 10,15 sati.

Zapisnik napisala: Predsjednica Školskog odbora:

Gorana Lavrenčić, dipl.iur. Mirjana Stanić, prof.